KOMISIJOS REGLAMENTAS (EB) Nr. 2169/2004
2004 m. gruodžio 17 d.
iš dalies keičiantis Reglamentą (EB) Nr. 1535/2003 dėl Tarybos reglamento (EB) Nr. 2201/96 taikymo pagal pagalbos perdirbtiems vaisių ir daržovių produktams schemą išsamių taisyklių nustatymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą Nr. 2201/96 dėl bendro perdirbtų vaisių ir daržovių produktų rinkų organizavimo (1), ypač į jo 6b straipsnio 3 dalį ir 6c straipsnio 7 dalį,
kadangi:
(1)
Komisijos reglamento (EB) Nr. 1535/03 (2) 9 straipsnio 2 dalimi numatoma, kad sutartys gali būti papildytos, padidinant pradžioje nustatytus kiekius ne daugiau kaip 30 %. Tačiau sutartys dėl džiovintų figų, skirtų figų pastų gamybai gali būti pakeičiamos, padidinant sutartyse tarp gamintojo ir perdirbėjo nustatytus kiekius ne daugiau kaip 100 %. Ši leidžianti nukrypti nuostata taikoma tik 2003-2004 m. prekybos metams.
(2)
Išliekant leidžiančiai nukrypti nuostatai taikymo priežastimi, t. y. gamybai ir eksportui vykstant visais prekybos metais, ji turėtų būti taikoma nuolat.
(3)
Todėl Reglamentą (EB) Nr. 1535/2003 reikėtų atitinkamai iš dalies pakeisti.
(4)
Šiame reglamente numatytos priemonės atitinka Iš vaisių ir daržovių pagamintų produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1535/2003 9 straipsnio 2 dalies antra pastraipa pakeičiama taip:
„Tačiau sutartys dėl neperdirbtų džiovintų figų, skirtų figų pastų gamybai gali būti pakeičiamos ne vėliau kaip iki gegužės 31 d., padidinant sutartyse nustatytus kiekius ne daugiau kaip 100 %“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis yra taikomas nuo 2004-2005 m. prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 17 d.